AlexejDobrolubov/national_council_slovak_2010 huggingface dataset:
8. schôdza NR SR - 4.deň - A. dopoludnia
Dátum: 2020-06-09
Poslanec: Šefčík, Marek (OĽANO)
Druh vystúpenia: Vystúpenie v rozprave

19. Pán predsedajúci, ďakujem za slovo. Vážený pán predsedajúci, vážené pani poslankyne, panie poslankyne, vážení páni poslanci, ako spoločný spravodajca výboru predkladám spoločnú správu k vládnemu návrhu zákona, ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov a ktorým sa menia a dopĺňajú niektoré zákony, je to tlač č. 128a. Uvedený vládny návrh zákona prerokoval ústavnoprávny výbor a výbor pre zdravotníctvo ako gestorský výbor v určenej lehote. Ústavnoprávny výbor súhlasil s vládnym návrhom zákona a odporučil Národnej rade uvedený návrh zákona schváliť. Výbor pre zdravotníctvo vyslovil súhlas s uvedeným návrhom zákona a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi, ktoré sú obsiahnuté v IV. časti spoločnej správy. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov a ktorým sa menia a dopĺňajú niektoré zákony, je to tlač č. 128, vyjadrených v uzneseniach uvedených pod bodom IV tejto správy a v stanovisku gestorského výboru, odporúča Národnej rade Slovenskej republiky vládny návrh zákona schváliť s pozmeňujúcimi a doplňujúcimi návrhmi. Spoločná správa obsahuje šesť pozmeňujúcich návrhoch, návrhov. Gestorský výbor odporučil hlasovať o bodoch 1 až 6 spoločne s návrhom gestorského výboru schváliť. Spoločná správa výborov bola schválená uznesením č. 28 z 9. júna 2020, kde ma výbor poveril za spoločného spravodajcu k predloženému návrhu zákona. Pán predsedajúci, skončil som, nech sa páči, môžte otvoriť rozpravu.
18. schôdza NR SR - 2.deň - B. popoludní
Dátum: 2020-11-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

27. Ďakujem za vystúpenie pána poslanca Potockého a ja ho musím len podporiť v každej jeho vete. Ešte ma zaujala v podstate aj tá informácia, že kde všade sa nachádzajú PCB látky, no ja by som ťa doplnil, že dokonca sa ukázalo, že PCB látky sa prenášajú v atmosfére na dlhé vzdialenosti a vedci ich dokonca nachádzajú aj vo vzorkách tuku zvierat v Arktíde, a to aj napriek tomu, že v oblastiach, kde žijú, nie je žiadna ani nikdy v minulosti nebola žiadna PCB výroba a ukázalo sa, že sú karcinogénne a spôsobujú poruchy metabolizmu, ochorenie ako cukrovka, kardiovaskulárne choroby či poruchy plodnosti u mužov a žien. Musíme si naliať čistého vína a, samozrejme, aj štátna správa musí spolupracovať a participovať na riešení tohto problému a v prvom rade alebo v prvom prípade bude potrebné zosúladiť súčasný stav, keď je vyhlásená mimoriadna situácia prednostom okresného úradu v sídle kraja Košice na košickom území, prednostom okresného úradu v Prešove v sídle kraja na prešovskom území, so zákonom o civilnej ochrane. Ty si spomínal v podstate aj pána ministra Mikuleca a som rád, že sa jasne vyjadril aj on v minulosti, že sa odporučí vláde vymenovať operačnú skupinu zloženú zo zástupcov ministerstva vnútra, ministerstva životného prostredia a Slovenskej technickej univerzity na koordináciu záchranných prác a poveriť prednostu okresného úradu v sídle kraja v Košiciach riadením záchranných prác. Podľa mojich informácií, a to som aj rád, sa pripravujú experti zo Slovenskej technickej univerzity na postup oddrenážovania prameňa a spôsob vybudovania záchytu a čistenia vytekajúcich vôd z prameňa. V závere by som určite chcel poďakovať aj pani verejnej ochrankyne práv, že tu sedí, že predložila túto správu, určite to v minulosti chýbalo a budem rád, keď sa bude aktivizovať aj táto oblasť. Veľmi pekne ďakujem.
18. schôdza NR SR - 2.deň - B. popoludní
Dátum: 2020-11-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

15. Ďakujem pekne. Pán minister, ja vám veľmi pekne ďakujem, že ste otvorili aj tému PCB látok na Zemplíne, lebo je to fakt veľká environmentálna katastrofa a záťaž, ktorá nemá obdobu v Európe. Ono niekto si myslí, že sú to len nejaké slová, ale fakt my, ktorí tam žijeme na Zemplíne, vieme o čom hovoríme. Ja som veľmi rád, že tejto téme venujete maximálnu prioritu, pretože ste to spomenul aj tu. Ďakujem pekne za informáciu, že sa bude zaoberať aj vláda na najbližšom rokovaní jednotlivými konkrétnymi krokmi, a to si, samozrejme, aj pozriem, že ako, ako sa v tejto veci ide konať a určite sa zhodneme aj na tom, že zdravie obyvateľov Slovenska nepozná politické rozdeľovanie. Takéto staré environmentálne záťaže postihujú ľudí bez rozdielu politiky, bez rozdielu názorov. Tu ide v podstate o nás všetkých a odkalisko Poša, ktoré je v podstate aj v trojuholníku smrti, je stále aktívne. Ohrozuje stále obyvateľov Zemplína a, samozrejme, že tuto je už najvyšší čas, aby sa začalo konkrétne konať a ja veľmi pekne ďakujem, že dávate tomu maximálnu prioritu. Ďakujem.
18. schôdza NR SR - 2.deň - A. dopoludnia
Dátum: 2020-11-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

34. Ďakujem. Pán kolega, absolútne vo všetkom súhlasím. Práve preto sme chceli aj od jednotlivých kandidátov ich víziu riadenia Generálnej prokuratúry. Sami sme sa pýtali na koncepčné riešenia v rámci fungovania prokuratúry, či už možnosti zriadenia veľkej prokurátorskej rady, do ktorej by boli v podstate zaangažovaní aj neprokurátori. Otázka stransparentnenia a zefektívnenia výberu právnych čakateľov prokuratúry, pretože veľmi dobre vieme, aké tu boli aj vyjadrenia z posledných mesiacov bývalých čelných predstaviteľov prokuratúry, ktorí hovorili jasne, že 99 % výberových konaní na právnych čakateľov prokuratúry bolo netransparentných. Nejde len o osobnosť, ide aj o systémové zmeny na Generálnej prokuratúre, resp. na prokuratúre celkovo. Otázka, samozrejme, stojí nad tým, aké, aké je v súčasnosti postavenie prokuratúry, resp. úprava v ústave. Či je ústavnoprávne zakotvenie prokuratúry dostatočné. Je to určite profutura otázka, do budúcna, či sa ideme zaoberať aj touto otázkou. Ja si myslím, že určite áno, ale veľa závisí aj od osobnosti. Od osobnosti, ktorá bude viesť Generálnu prokuratúru. Veď živým príkladom toho je napríklad Laura Kövesi, bývalá hlavná prokurátorka Národného protikorupčného centra v Rumunsku. Tá to tam tak nastavila, že jednoducho ešte aj starosta na ulici sa bojí zobrať cigaretu alebo bomboniéru, pretože sa bojí, že by ho zabásli kvôli korupcii. Tam nestíhali už ani sledovať na tom bežiacom páse, že akí politici idú do basy. Ona sa nebála postaviť nielen proti starostovi, ale aj proti poslancom... (Prerušenie vystúpenia časomerom.)
18. schôdza NR SR - 2.deň - A. dopoludnia
Dátum: 2020-11-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

16. Ďakujem, pán podpredseda. Pán kolega, súhlasím s vaším vystúpením. Áno, ja si tiež myslím, že voľba generálneho prokurátora bola v tejto oblasti prelomová. Chválim predovšetkým dostatok informácií, ktoré sme dostali v rámci verejného vypočúvania od jednotlivých kandidátov. A ja si myslím, že v súčasnosti na rozdiel od minulosti má verejnosť dostatok informácií o jednotlivých kandidátoch, aký je spôsob ich zmýšľania, resp. akým spôsobom by chceli viesť prokuratúru na najbližších sedem rokov, pretože mali sme možnosť si to prečítať jednak v koncepcii ich riadenia prokuratúry, jednak v motivačných listoch, jednak v zozname skúseností. A chcel by som tak dodať, tak v minulosti neexistovali prostriedky, prostredníctvom ktorých by verejnosť mohla odhaliť pravú tvár a osobnosť jednotlivých kandidátov. V minulosti to prebiehalo tak, že v rámci bývalých koalícií sa dohodli predsedovia koaličných strán na jednom mene, poslanci dostali pokynom v rámci tajnej voľby, že koho majú zakrúžkovať, to sa stalo. A čoho sme boli svedkami? No jednoducho podozrení z kupčovania hlasov. Teraz bude otvorená voľba, verejná voľba, kde jednoducho každý bude môcť ukázať, že za koho v podstate hlasoval. A ešte by som chcel dodať, že sme konfrontovali uchádzačov aj vo svetle škandálov. Chceli sme jednoducho vedieť, možno sa niekomu zdali, že tieto otázky boli dosť tvrdé, ja si to nemyslím. Samotní uchádzači o generálneho prokurátora povedali, že boli spokojní s odbornosťou a vecnosťou tých otázok. A dokonca niektorí odchádzali s tým, že ďakujú za podnety, ktorými sa môžu zaoberať. Ďakujem.
18. schôdza NR SR - 2.deň - A. dopoludnia
Dátum: 2020-11-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

12. Ďakujem, pán podpredseda, za slovo. Pán podpredseda, ďakujem za vaše vystúpenie. Ja by som chcel ešte na margo vášho vystúpenia dodať, že si je potrebné uvedomiť, ako dôležitý je orgán prokuratúry, resp. funkcie generálneho prokurátora. Ide o tak významnú funkciu, že generálny prokurátor môže podať prostriedok tzv. mimoriadneho dovolania. To znamená, že môže sa odvolať proti akémukoľvek právoplatnému rozhodnutiu ktoréhokoľvek súdu. Poprípade môže úkolovať policajtov, prokurátorov na jednotlivých podriadených prokuratúrach. Čiže ide o veľmi významnú funkciu a toho živým príkladom je aj rozhodnutie bývalého generálneho prokurátora Trnku, ktorý prepustil z väzby Majského. Vypočúvanie, ktoré bolo pred ústavnoprávnym výborom, predčilo aj moje očakávanie, pretože namiesto pôvodných dvoch dní sme tam boli celkovo 36 dní a niektorí kandidáti boli detailne vypočúvaní aj šesť hodín. A záujmom, resp. zámerom bolo ani nie tak zistiť ich odborné kvality, pretože už len to, že sa prihlásili ľudia, ktorí mali dlhoročné skúsenosti pôsobenia na prokuratúrach, resp. jeden neprokurátor, sudca aj na Najvyššom súde, bolo predovšetkým zistiť, aké je ich zmýšľanie, resp. aké sú ich kroky v krízových situáciách. Ako vnímajú rozdiel medzi dobrom a zlom. A ešte by som na margo aj tej verejnej voľby. Áno, verejná voľba je veľmi dôležitá, pretože tu ukazujeme, že táto voľba je najtransparentnejšia voľba v histórii volieb generálnych prokurátorov. My sa tu vôbec nebavíme o nejakom člo... (Prerušenie vystúpenia časomerom.)
16. schôdza NR SR - 7.deň - B. popoludní
Dátum: 2020-11-04
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

59. Ďakujem pekne za slovo, pán predsedajúci. Ja chcem ešte dodať, že udržateľnosť verejných financií je jednou z priorít tejto vlády. Nie je to jednoduchá úloha, hlavne v období, v ktorom sa momentálne nachádzame. V tomto kontexte vnímam aj návrh novely zákona z dielne ministerstva financií ako racionálny návrh v týchto ťažkých covidových časoch. Daňový kalendár, tak ako je navrhnutý v novele zákona, je vhodne nastavený a je signálom aj stability pre podnikateľské prostredie. A pokiaľ ide o nastavenú rozdielnu mieru zdaňovania alebo zdanenia pre cigarety a tzv. bezdymové tabakové výrobky, vnímam ho ako logické. Lebo ak sú nejaké produkty rozdielne, ak majú rozdielny dopad na konzumenta alebo spoločnosť ako celok, malo by sa to odraziť aj v miere ich zdanenia. Tento koncept zdaňovania, ako aj regulácie ako takej na základe rizikovosti, resp. škodlivosti by sa mal uplatňovať široko, nielen teraz, keď hovoríme o cigaretách a fajčení, ale napríklad aj v iných oblastiach života, kde štát môže rozumnou reguláciou motivovať svojich občanov k pozitívnej zmene ich správania a prispieť tak k ich kvalitnejšiemu životu. Pri príprave takýchto zákonov by sme však mali určite dávať aj gro svojej iniciatívy alebo mali by sme sa riadiť výhradne dôkazmi, faktami a dátami. Myslím si, že najlepšie to popisuje pojem evidence-based policy. Ďakujem pekne.
16. schôdza NR SR - 3.deň - A. dopoludnia
Dátum: 2020-10-22
Poslanec: Svrček, Miloš (SME RODINA)
Druh vystúpenia: Vystúpenie

128. Vážený pán predseda, vážený pán minister, ďakujem pekne za slovo. Návrhom zákona, ktorým sa mení a dopĺňa zákon o dráhach a o zmene a doplnení niektorých zákonov v znení neskorších predpisov by sa mal zjednodušiť proces prevádzkovania drezín, čím sa zároveň podporí aj cestovný ruch v špecifických lokalitách našej krajiny. Dreziny sú prevádzkované a tešia sa záujmu verejnosti vo viacerých štátoch Európskej únie, napríklad i v susedných štátoch ako v Česku alebo v Rakúsku a preto by sa mal tento druh voľnočasovej aktivity podporiť aj u nás. Účelom je teda oživenie zabudnutých tratí, podpora cestovného ruchu, vznik nových pracovných miest v menej rozvinutých regiónoch. To však má priniesť aj novela zákona o dráhach. Práve tá by mala na železnice vo veľkom dostať minivláčiky na ľudský pohon, takzvané dreziny. Doteraz síce kde-tu jazdili, no ich prevádzku komplikuje súčasne platná legislatíva. Novela zákona o dráhach by preto mala zjednodušiť ich fungovanie. Podporiť by sa tak mal cestovný ruch v prírodne špecifických lokalitách Slovenska, v čom je potrebné poukázať aj na jednoduchosť obsluhy a nízku rýchlosť drezín, ktoré sú poháňané len ľudskou silou. Preto nie je potrebné, aby sa na ich vedenie uplatňovali také požiadavky, ako na vedenie hnacích dráhových vozidiel s motorovým pohonom. Bezpečnosť prevádzky bude zároveň zaistená podmienkou fyzického oddelenia úseku s prevádzkou drezín od úseku dráhy, na ktorom je prevádzkovaná iná doprava. Podľa verejne prístupných informácií, aj ako pán minister konkretizoval, existuje v súčasnosti zámer prevádzkovať dreziny na dvoch dráhach, a to na Čiernohorskej (Čiernohronskej, pozn. red.) železnici a Košickej detskej historickej železnici. Výhľadovo je ich prevádzka plánovaná aj na iných dráhach. Prevádzka drezín môže teda významne prispieť k podpore cestovného ruchu na Horehroní, v Košickej kotline, ale aj v iných oblastiach Slovenska. Z dôvodu precizovania legislatívnej úpravy zároveň predkladám pozmeňujúci návrh poslanca Národnej rady k vládneho návrhu zákona, ktorým sa mení a dopĺňa zákon č. 513/2009 Z. z. o dráhach, konkrétne: V čl. 1 sa pred doterajšie novelizačné body vkladá nový prvý bod, ktorý znie: "1. V § 14 ods. 1 sa vypúšťa slovo «nových»." Doterajšie novelizačné body sa primerane prečíslujú. Odôvodnenie: Ustanovenie rieši precíznejšiu úpravu križovania hlavných železničných tratí s cestnými komunikáciami. Účelom ustanovenia je nezriaďovať úrovňové križovanie hlavných železničných tratí s cestnými komunikáciami za účelom zvýšenia bezpečnosti a plynulosti železničnej dopravy, ako aj cestnej dopravy. Zriaďovanie mimoúrovňových križovaní na hlavných železničných tratiach je trendom aj v ostatných členských štátoch Európskej únie a je v súlade s prílohou II, s jedenástym bodom Európskej dohody o medzinárodných železničných magistrálach, ku ktorej Slovenská republika pristúpila v roku 1993. Preto by som chcel poprosiť spravodajcu, aby uvedený pozmeňujúci návrh doplnil do správy. Ďakujem pekne za slovo, to je všetko.
16. schôdza NR SR - 2.deň - A. dopoludnia
Dátum: 2020-10-21
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

120. Ďakujem pekne za slovo, pán predseda. Pán podpredseda, ďakujem ti za tvoje vystúpenie a za tvoje slová a ja by som chcel ešte nadviazať na teba. Mňa fakt zaujala aj tá tvoja myšlienka, že justícia na Slovensku má najnižšiu dôveru. A ja by som v podstate upriamil aj pozornosť na výsledky Európskej komisie z júna tohto roka, kedy zverejnila porovnávací prehľad v Európskej únii v oblasti justície za rok 2020 a tam výsledky jasne ukázali, že vnímanie nezávislosti súdnictva v našej krajine sa naďalej zhoršuje. Samozrejme, zhodneme sa na tom, že nezávislosť súdnictva je považovaná za základný prvok účinného justičného systému a predstavuje jeden zo základných prvkov právneho štátu, spravodlivosti súdneho konania, ale aj dôvery občanov a podnikov v právny systém. A práve tento záver je pre naše súdy najviac znepokojujúci pri hodnotení nezávislosti súdov zo strany verejnosti. Slovenská republika spolu s Chorvátskom obstáli najhoršie. Len dve percentá opýtaných respondentov považuje mieru nezávislosti justície za veľmi dobrú. Dve percentá! To je šialené číslo. A tento pokles však nie je zazname... objektívne poviem; nie je zaznamenaný len u nás, ale vnímanie nezávislosti sa znížilo vo všetkých štátoch Európskej únie. Zničený právny štát priamo ohrozuje záujmy Slovenska ako členského štátu Európskej únie a bráni, samozrejme, aj plneniu medzinárodných záväzkov a vytvárania oblasti nedôvery. Veľmi vnímam aj to, ako si spomínal zriadenie Najvyššieho správneho súdu. Ten bol v podstate avizovaný aj v programovom vyhlásení v časti obnova dôvery v právny štát a zabezpečenie toho, aby zákonná spravodlivosť platili pre všetkých. Ja preto chcem veľmi poďakovať, že táto súčasná vláda predkladá tento návrh zákona do čítania. Ďakujem.
12. schôdza NR SR - 8.deň - B. popoludní
Dátum: 2020-09-29
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

171. Pán predsedajúci, ďakujem za slovo. Pán poslanec Krajčír, ďakujem ti za tvoje úprimné slová. Ja by som chcel len dodať, že v roku 2019 sa pre umelé prerušenie tehotenstva rozhodlo viac ako 7-tisíc žien, a hoci z dlhodobého hľadiska ide o klesajúci trend, stále je to pomerne vysoké číslo podľa môjho názoru, pričom úlohou celej spoločnosti, štátu, kompetentných orgánov by určite malo byť vytváranie pre tehotné ženy takých podmienok, aby sa nemuseli rozhodnúť pre potrat, pre tak závažný krok vo svojom živote, ktorý je určite nezvrátiteľným aktom, nedá sa vrátiť späť a v podstate dochádza pri ňom k ukončeniu života nenarodeného dieťatka. No a ja si myslím, že podobne ako pri dlhoročnom klesaní nezamestnanosti či nehodovosti na cestách nikto nespochybňuje potrebu prijímať opatrenia na ďalšie znižovanie, tak podobne by sme mali vnímať aj znižovanie možnosti potratov. A preto som veľmi rád, že aj touto novelou zákona dochádza k realizácii návrhov, ktoré by fakt mohli pomôcť matkám v týchto ťažkých ich životných situáciách a pomôcť v ich sociálnom postavení. Ďakujem pekne.
12. schôdza NR SR - 8.deň - B. popoludní
Dátum: 2020-09-29
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

129. Ďakujem pekne za slovo. Pán kolega, ďakujem za vaše vystúpenie. To, že podľa našej ústavy je ľudský život hodný ochrany už od narodenia, to všetci veľmi dobre vieme. Vieme, že podľa našej ústavy je ľudský život hodný ochrany už od počatia. Ide o to, akej ochrany a aké práva dotknutých osôb máme pri tejto ochrane zvážiť. Ak zviera nie je vec, ako tu bolo v parlamente schválené v minulom volebnom období, ako už aj hovorili kolegovia, tak je potrebná aj férovosť v tom, že ani bábätko v brušku nie je vecou, s ktorou sa dá zaobchádzať podľa ľubovôle kohokoľvek, ako si kto zmyslí. Ja som veľmi rád, že sa touto novelou zákona hovorí o podpore žien. Okrem témy obmedzenia zákazu potratov sa začalo konečne hovoriť aj o podpore žien, ktoré nechcene otehotnejú. Ak žena neplánovane otehotnie a rozhodne sa plod donosiť a o narodené dieťa sa, sa má postarať, treba jej všemožne pomáhať, a to nielen počas tehotenstva alebo prvý rok dieťaťa, ale počas celej, celého jej života. Sociálna pomoc či dávky sú však často jednorazové, nízke, chýbajú kvalitné a cenovo dostupné služby starostlivosti o deti, cenovo dostupné nájomné bývanie a podobne. Tu treba začať hovoriť pravdu, kým sa rozhodnú ženy pre donosenie plodu, aj o ťažkostiach a rizikách, ktoré ich s veľkou pravdepodobnosťou čakajú. Údaje zo zisťovania o príjmoch a životných podmienkach domácností hovoria jednoznačne. Takmer 37 % jednorodičovských domácností s jedným alebo viac závislými deťmi žije v riziku chudoby a patria dlhodobo medzi najohrozenejšie skupiny obyvateľov. Ja viem, že niektorí tu hovoria o tom, že tento návrh alebo novela tohto zákona je slabá, chabá, malá, ale treba postupovať postupne, konkrétne a ideme aj do výstavby nájomných bytov, sú to viaceré veci, ktorými pomôžeme matkách. (Potlesk.)
12. schôdza NR SR - 8.deň - B. popoludní
Dátum: 2020-09-29
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

91. Ďakujem slovo, za slovo, pán predsedajúci. Určite sa zhodneme na tom a zhodujú sa na tom aj oba tábory, ako pro-life, aj pro-choice, že potrat je negatívny jav. Opodstatnenou ambíciou každej slušnej a spravodlivej spoločnosti by malo usilovať o to, aby sa umenšil výskyt negatívnych javov, akým nepochybne je aj potrat. Je potrebné, aby sa podporovali také návrhy opatrení, ktoré prinášajú ďalšie kroky, ktoré umožňujú alebo pomôžu matkám a ich deťom, tak v čase neplánovaného tehotenstva, ale aj po narodení, najmä v prípadoch ťažkej finančnej situácie, ktoré sa často uvádza ako dôvod pre podstúpenie potratu, ako napr. zabezpečiť dostatočné kapacity v centrách pre opustené matky s deťmi, navýšiť podporu personálnu, finančnú a tak ďalej organizáciám, ktoré poskytujú psychologické poradenstvo a pomoc matkám v čase neplánovaného tehotenstva, zvýšiť rodičovský príspevok, zvýšiť dostupnosť škôlok a predškolských zariadení, zjednodušiť podmienky pre flexibilné formy zamestnávania, resp. čiastočné úväzky, ktoré sú nápomocné najmä pre slobodné mamičky, aby sa tak dokázali skĺbiť materstvo s potrebou finančného zabezpečenia rodiny. A mnoho ďalších. Na záver, chcem len podotknúť, zaujalo ma, čo si povedal, že vyťahujeme túto tému, pretože v tejto dobe je to taká sexi téma. No ja si myslím, že pre matky, ktoré sú na hranici chudoby, to asi veľmi sexi nie je. Ďakujem.
12. schôdza NR SR - 2.deň - B. popoludní
Dátum: 2020-09-17
Poslanec: Svrček, Miloš (SME RODINA)
Druh vystúpenia: Vystúpenie v rozprave

42. Len na doplnenie, pán minister, ďakujem pekne za odpovede. Chcem sa opýtať, budete aj nejak medializovať ten časový harmonogram, v akej postupnosti bude zo strany krízového štábu riešená táto situácia v najbližších mesiacoch? Aby sme vedeli sa dopytovať potom. Ďakujem.
8. schôdza NR SR - 2.deň - B. popoludní
Dátum: 2020-06-04
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

174. Ďakujem za slovo. Podpredseda parlamentu alebo Juraj, ďakujem za, za to zhrnutie a objasnenie niektorých vecí z toho odborného pohľadu, z pohľadu práva, právnika. Ja zareagujem ako laik, pretože v práve nie som až tak zbehlý, ale povedal si, že Ústavný súd to posudzuje podľa toho, ako voľba vplýva na demokratický proces. To, či je tajná voľba, alebo verejná, a ja teraz to vnímam tak, že ak sú podozrenia z manipulácie z hlasmi z minulosti, tak je len dobré, že voľba bude verejná. Ja nerozumiem, prečo sa to zvrtlo na tom, že je zlé, že voľba bude verejná. Viete si predstaviť, že by bola tajná voľba? Čím by nás smeráci zasypali, akými, akými všelijakými nezmyselnými podozreniami? Áno, reagoval som aj na vás, ale takýmto spôsobom. Ďakujem.
8. schôdza NR SR - 2.deň - B. popoludní
Dátum: 2020-06-04
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

89. Ďakujem za slovo. Pán poslanec Kmec, ja reagujem kvôli tomu, čo ste povedali na začiatku hneď, že vy sa pridávate na, ja neviem, jak ste presne povedali, ale Pellegriniho očista súdnictva alebo niečo také. Nebyť tlaku verejnosti po vražde novinára, tak sa nič nezmení. Pellegrini, keď sa Fico trošička stiahol, len spieval o nejakom harakiri. Ale prišlo, viete čo? Bububu! Od Fica a Pelegrini iba stiahol chvost poslušne a už hral iba pekného, milého, jamôčkového. Premaľovaný SMER je to isté, čo SMER. Nemusíte nás klamať, to je to isté a Pellegrini sa tým aj pochválil, keď hrdo vyhlásil: „Ja som dvadsať rokov vychovaný v SMER-e.“ Ďakujem.